
«Tots els nens creixen». Música versió concert: Andreu Gallén. Text: Martí Gallén. Lletres: David Pintó Codinasaltas. Direcció artística: Andreu Gallén. Posada en escena: Ariadna Peya. Direcció d’actors: Ivan Labanda. Coach vocal: Albert Bolea. Disseny de so: Jordi Ballbé. Assessorament de vestuari: Marc Udina. Intèrprets: Ivan Labanda, Jordi Vidal, Mercè Martínez, Berta Rabascall, Lluís Rubio, Ivan Clemente. Músics: Andreu Gallén, Toni Pagès / Eloi López, Dario Barroso, Laia Ferrer, José Ramon Madrid. Producció executiva: Andreu Gallén. Cap de producció i comunicació: Anna Candelas. Ajudant de direcció musical: Andreu Perelló. Ajudant de producció: Joan Navarro. Cap tècnic del teatre: Jordi Ballbé. Tècnics del teatre: Aleix Arbonès i Víctor Bartolomé. Màrqueting i comunicació: Focus. Mescla i masterització disc: Ferran Conangla. Enregistrament bateries i violí: La Fusteria Estudi (Toni Pagès). Disseny imatge i disseny gràfic: Zuhaitz Sanbuenaventura. Fotografies: Sílvia Poch. Vídeo: Ivan Labanda. Premsa: La Tremenda. Una producció d’Andreu Gallén. Amb la col·laboració del Grec 2025 Festival de Barcelona. Teatre Condal, Barcelona. 14 juliol 2025.
_______________________________________________________________
Una primera fletxa prometedora


Els grans musicals de Broadway fan la travessa pel desert per descobrir la millor fórmula per abordar l’espectacle que tenen entre mans abans d’estrenar a Manhattan. Ara, Tots els nens creixen, juga a aquesta clau. Serveix per veure el potencial d’un musical de creació en català (i inspirat en un espectacle sobre la inauguració dels Jocs Olímpics), un dia després del comiat de Dagoll Dagom. Dilluns, es va fer al Teatre Condal la primera versió d’una producció que espera trobar teatre a Barcelona on fer temporada més endavant. És una peça enginyosa en què troba un cuc temporal entre el 2022 i el 1992. Com la famosa fletxa d’Antonio Rebollo arribant al peveter, el seu centelleig promet.


La peripècia pot recordar a films de capçalera popular com Ghost (del que també s’ha fet musical) i Regreso al futuro. Hi incorpora un debat entre pare separat i adolescent que s’alineen amb Loop, de Ramon Madaula (la peripècia succeirà uns anys més tard).


El protagonista (Ivan Labanda, el de Cantando bajo la lluvia, per exemple) no podrà avançar en el seu dia a dia, si no resol un trauma de la seva adolescència. El seu èxit professional contrasta amb el personal. Jordi Vidal (Guillermotta) és Manolo, l’amic que recupera després d’anys d’oblit i també altres secundaris com el brillant presentador de l’espectacle inaugural, o el tenor del metro.

Per la seva banda, Mercè Martínez (Golfus de Roma) explota la comèdia amb la seva mutació en vident (realment, no cal que canti en castellà perquè ells mateixos citen Aramís Fuster i perquè l’eslògan també funciona en català: “Necessites una vident, evident.” El trio juvenil (Berta Rabascall, Lluís Rubio i Ivan Clemente) són els que duen el pes de la trama. Si l’excèntric Manolo es guanya l’empatia del públic, tothom entén i reconeix el primer amor blanc de Pere i la Mercè. L’un, escriu contes; l’altra, el segueix on sigui amb unes ganes de viure que aplaca totes les ombres.


L’obra s’interpreta amb cinc músics, que dirigeix Andreu Gallén, el compositor també de L’alegria que passa (els actors també controlaven els instruments) i que ja va adaptar amb gran sensibilitat Maremar. Si en aquests dos treballs, s’havia prescindit de músics, ara pràcticament iguala el nombre d’intèrprets que es contempla com un musical de mitjà format en què els personatges i la trama (per moments, divertidament despreocupada, altres d’alta intensitat emocional) dominen sobre la coreografia (ara, pràcticament inexistent, tot i que la farà créixer Ariadna Peya, en els estadis finals, com ja ha fet col·laborant amb Gallén).


El musical fa evident el repte de fer-se gran, de superar la síndrome de Peter Pan de l’infant que preferiria quedar-se en el món protegir patern. Insinua el canvi de protecció entre els pares quan eren joves i dels seus fills, en la mateixa edat.  Reconeix la facilitat en ensorrar les amistats com si fos material d’enderroc quan és en aquests capítols de llibertat quan s’expandeix l’ésser més empàtic amb l’entorn. Uns canyissars des d’on es podrà bastir una peça per a grans públics en una dimensió de mitjà/ gran format per poder estendre l’emoció fins a l’última filera de platea.

Jordi Bordes, Recomana, 16 juliol 2025
Els nens creixen i aposten pel teatre musical en català


Aquest any no hi ha hagut (pensàvem que sí) torneig de dramatúrgia de musicals. L’any passat sonava que potser seria bianual… però sembla que no. I no s’entén, per què els guanyadors de la primera i única convocatòria van poder tenir una empenta per estrenar espectacles en català de nova creació.


Ànima, El Musical, obria la temporada del TNC, i durant aquest any han arribant a finalistes dels premis Max, i dels premis Talia i han guanyant quatre premis de la crítica, Espectacle Musical, Música original (Adrià Barbosa i Abel Garriga), Actriu de musical (Paula Malia) i Vestuari (Oriol Burés).


Batec aterrava al Maldà, guanyant el premi Teatremusical.cat a millor llibret (Georgina Castillo), i nominats la intèrpret Candela Diaz Sanz, el director Marc Vilavella i la partitura d’Antonio Zarco.


Artemis, l’hem pogut veure programada (pocs dies) al Teatre Condal. I també s’ha estrenat Em dic Josep, de Marc de la Varga, a la Flyhard.

Tot això fruit d’aquella primera edició del Riiing!. Una bona iniciativa que trobem a faltar els amants dels musicals, i que ens agradaria que tornés a trucar a la porta i se’ls obrís, per omplir de musicals en català de nova creació la cartellera.


Bé, el Grec, però, ha tornat a donar una oportunitat a un tast del musical Tots els nens creixen, amb música d’Andreu Gallén, text de Martí Gallén, lletres de David Pintó Codinasaltas.


I el tast va ser força complet, tota l’obra, llegida o de memòria a càrrec d’Ivan Labanda, Jordi Vidal, Mercè Martínez, Berta Rabascall, Lluís Rubio i Ivan Clemente. La música en directe amb Andreu Gallén (Direcció musical i Piano), Eloi López (Bateria), Beatriz Fonseca (Guitarra), Laia Ferrer (Violí) i Guillermo Prats (Baix).


Un equip que va estar a les ordres, per a la posada en escena d’aquest concert dramatitzat, de l’Ariadna Peya.


Quan el podrem veure? Per què tot plegat promet. En aquest primer tast, vam escoltar aquesta història agredolça, amb traces de Peter Pan, on els adolescents que van viure els JJOO del 92, avui gestionen com poden un passat trist i amorós alhora.


Uns nens perduts que avui pensen que han perdut el temps, i tenen por del que han fet, del que podrien haver fet i del que no han sabut fer.


Una història que emociona fins a la llàgrima, que transmet aquest fer-se gran, aquesta sensació que has perdut un tren.


Uns intèrprets espectaculars, els més experimentats, Ivan Labanda, Jordi Vidal i Mercè Martínez i uns joves Berta Rabascall, Lluís Rubio i Ivan Clemente, que artísticament estan tan ben preparats que fa feredat.


Moltes ganes d’inaugurar aquest joc escènic i veure’l en tota la seva magnitud. Moltes ganes de veure aquests rellevistes dins el teatre musical, que prenen el testimoni de Dagoll Dagom, per no perdre la cursa de fons que és fer teatre musical, de qualitat i en català.

Carme Canet, Recomana, 18 juliol 2025

Recordar el nen que vam ser

¿Sabíeu que Jesucrist Superstar o Evita van aparèixer primer en format vinil i després, en triomfar la seva música arreu del món, van aconseguir pressupost per fer-ne la representació teatral? I aquests no són els únics casos. De fet, un dels últims projectes en què està treballant l’ínclit Lin-Manuel Miranda és Warriors, basat en una pel·lícula de 1979 The Warriors. Es tracta d’un nou àlbum conceptual, és a dir, una gravació musical amb una narrativa que uneix totes les pistes.

El projecte que comptarà amb les veus de Billy Porter, Busta Rhymes, Lauryn Hill o Marc Anthony, entre altres, no conté més aspiracions que quedar-se en format disc, tot i que el mateix Miranda ha declarat que una adaptació teatral “seria molt emocionant d’explorar”. Estarem expectants. No cal anar tan lluny per veure un bon exemple d’àlbum conceptual que està a mig camí de convertir-se en un nou musical en català. Dins la programació del festival Grec, el Teatre Condal va acollir el concert dramatitzat de Tots els nens creixen, l’àlbum conceptual que han creat els germans Andreu i Martí Gallén i David Pintó Codinasaltas.


No tenim cap mena de dubte que, a hores d’ara, els productors i programadors que van ajudar a exhaurir quasi totes les entrades del concert es deuen estar rifant l’escenificació d’aquesta història. En tenen motius, sobretot perquè és un homenatge emocional als Jocs Olímpics del 1992 a través d’un relat d’aventures i amor iniciàtic de tres adolescents de l’època contraposat al seu reflex adult en l’actualitat. Martí Gallén és l’autor d’un relat amb un concepte clar i molt repetit: no hem de perdre el nostre nen interior, encara que recuperar-lo suposi enfrontar-nos a traumes infantils. A partir d’aquí, barreja diverses idees: primeres aventures i amors, conflictes generacionals entre pares i fills, el drama de la pèrdua, el conte de Peter Pan i tot plegat amb el rerefons del somni olímpic, que aquí s’equipara amb aquesta adolescència de perpètua descoberta, de transformació constant. Com la nostra mateixa ciutat que, més de trenta anys després, viu la repercussió directa del “Barcelona, posa’t guapa”. Els nens dels Gallén, però, no es posen en terrenys pantanosos i es remeten a recordar els episodis més celebrats, centrant-ho sobretot en la cerimònia d’obertura.


De fet, l’objectiu dels tres ganàpies, en Pere, la Mercè i el Manolo és colar-se a l’estadi olímpic i veure els atletes desfilar. Mentrestant, el Pere adult, creatiu publicista —només els escriptors, periodistes i altres professionals similars viuen aquestes crisis d’immaduresa patològica?— es discuteix amb la seva filla, que fuig amb una llibreta vermella amb els contes que escrivia el Pere adolescent. Així doncs, les dues històries corren en paral·lel i a través d’elles els personatges van cantant les cançons compostes per Andreu Gallén amb les lletres de David Pintó, que majoritàriament són finestres obertes a les emocions i als sentiments dels personatges.

Musicalment, l’espectacle té un clar referent: Jonathan Larson. Però també s’aposta per ritmes més nostrats com la rumba, la salsa o, fins i tot, la sardana. Hi ha un parell de cançons que trenquen la tonalitat dramàtica: la de la vident (aparició estel·lar de Mercè Martínez) i aquella en què Jordi Vidal va narrant la cerimònia d’inauguració dels Jocs Olímpics. La música és arriscada, perquè no aposta per un leitmotiv rítmic que la vertebri, però segur que aconseguirà crear records memorables, com ara la cançó coral “No pots oblidar qui soc”.


La història té diversos elements que la fan atractiva i cridarà l’atenció de gran part del públic barcelonès que recorda somrient els Jocs Olímpics. Tanmateix, hi ha uns quants desajustos pel que fa a les subtrames que s’haurien de solucionar. Un dels encerts a l’hora de recordar l’època el trobem en el fet de rescatar una figura del subsol d’aquesta ciutat, de qui potser molts mantindran el record ben ocult: el boig que cantava àries al metro. El problema és que l’aparició d’aquest personatge no acaba d’aportar alguna cosa a la trama principal, ni desencalla o soluciona cap conflicte, tot i que sembla que hi hagi la intenció.

Podríem dir el mateix d’una certa subtrama gai, que sembla sorgir en una cançó que canta Manolo al seu amic. Però aquesta mena de declaració cantada no té massa sentit si després no li dones una mica de continuïtat o la fas anar cap a algun lloc amb més pes que, simplement, animar al seu amic a ser valent amb l’amor.


Si estem segurs que aquest musical acabarà fent el salt al format complet ho és també pel seu repartiment. Ivan Labanda i Lluís Rubio donen veu i cos al Pere, l’adult i el jove respectivament; el Jordi Vidal i l’Ivan Clemente fan seu el Manolo actual i el del ‘92; la Berta Rabascall compon les dues Mercès, la filla i l’amiga; i, finalment, la Mercè Martínez s’encarrega de fer de Neus, primer voluntària dels JJOO i després vident. Dels adults, poca cosa a dir. Ja coneixem els seus dots pels musicals, i aquí tornen a estar ben ajustats als seus papers interpretatius i vocals. Els tres intèrprets joves són cares noves que aporten una revitalització del musical. De fet, el gènere ja fa uns anys que no deixa de crear nou talent. No el desaprofitem, no deixem que marxi a Madrid. En el cas que ens ocupa, els dos nois demostren estar a l’altura dels grans, complementant molt bé les veus (especialment la dupla Labanda- Rubio) i en el cas de la Berta Rabascall, tot i un inici nerviós, acaba demostrant que té un bon control de l’aparell, que el dramatisme tant es pot expressar cridant com amb un fil de veu mig trencat. Són les veus que necessita aquest musical.


A alguns, el musical els podrà resultar un xic infantil; a altres, els farà saltar la llagrimeta tant pel fons dramàtic de la història com per la nostàlgia olímpica que desperta. Sigui com sigui, la feina feta per Andreu i Martí Gallén i David Pintó Codinasaltas és bona, el resultat resulta notable, i amb quatre afinacions al text la història estarà completa. Per anar fent boca, sempre podeu anar a les vostres plataformes musicals i escoltar les cançons. Quan estrenin el musical ja tindran guanyat un públic que, per dins, canti les cançons.
Martí Figueras, Núvol, 24 juliol 2025

